*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 18ης Απριλίου 1990

όσον αφορά ορισμένα προστατευτικά μέτρα σχετικά με τη μεταδοτική περιπνευμονία των βοοειδών στην Ισπανία

(90/208/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 64/432/ΕΟΚ του Συμβουλίου της 26ης Ιουνίου 1964 περί των προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών (1), όπως τροποποιήθηκε τελευταία από την οδηγία 89/662/ΕΟΚ (2), και ιδίως το άρθρο 9,

Εκτιμώντας:

ότι πολλές εκδηλώσεις μεταδοτικής περιπνευμονίας βοοειδών έχουν σημειωθεί σε δύο εστίες στο ισπανικό έδαφος και ότι, επιπλέον, η περιοχή εξάπλωσης της ασθένειας δεν έχει σαφώς προσδιοριστεί·

ότι η εμφάνιση αυτής της επιζωοτικής ασθένειας ενδέχεται να αποτελεί κίνδυνο για τα ζώα σε άλλα κράτη μέλη·

ότι ενδέχεται να θεωρηθεί ότι υφίσταται σοβαρός κίνδυνος όσον αφορά ορισμένες κατηγορίες ζωντανών βοοειδών·

ότι κοινοτική αποστολή επισκέφθηκε πρόσφατα την Ισπανία·

ότι οι ισπανικές αρχές έχουν λάβει μέτρα με νομική ισχύ σύμφωνα με τις συστάσεις που διατύπωσε η κοινοτική αποστολή για την πρόληψη της μετάδοσης της ασθένειας σε άλλα κράτη μέλη·

ότι, κατά συνέπεια, τα μέτρα αυτά πρέπει να ενισχυθούν σε κοινοτικό επίπεδο·

ότι η Επιτροπή πρόκειται να παρακολουθεί τις εξελίξεις της κατάστασης και ότι η παρούσα απόφαση ενδέχεται να τροποποιηθεί υπό το φως των εξελίξεων αυτών·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Η Ισπανία δεν αποστέλλει σε άλλα κράτη μέλη ζωντανά βοοειδή που προέρχονται από τις γεωγραφικές περιοχές που αναφέρονται στο παράρτημα, μέχρις ότου όλα τα βοοειδή από τις περιοχές αυτές ηλικίας άνω των 12 μηνών έχουν υποβληθεί σε τρεις δοκιμές όσον αφορά τη μεταδοτική περιπνευμονία των βοοειδών οι οποίες έχουν διεξαχθεί κατά διαστήματα τουλάχιστον τριών εβδομάδων με αρνητικό αποτέλεσμα.

2. Μετά την ολοκλήρωση των δοκιμών σύμφωνα με την παράγραφο 1, τα ζωντανά βοοειδή τα οποία αποστέλλονται από τις περιοχές αυτές προς άλλα κράτη μέλη, πρέπει να πληρούν τις προϋποθέσεις που προβλέπονται στα ακόλουθα άρθρα 2 και 3.

Άρθρο 2

Η Ισπανία δεν αποστέλλει ζωντανά βοοειδή για αναπαραγωγή και κρεατοπαραγωγή προερχόμενα από μέρη του εδάφους της εκτός εκείνων που αναφέρονται στο παράρτημα, παρά μόνον εφόσον:

1. τα ζώα προέρχονται από αγέλη της οποίας το σύνολο των ζώων ηλικίας άνω των 12 μηνών έχουν υποβληθεί σε ορολογική δοκιμή όσον αφορά τη μεταδοτική περιπνευμονία των βοοειδών και δεν έχουν εμφανίσει ενδείξεις ασθένειας κατά τους προηγούμενους 12 μήνες και

2. τα ίδια τα ζώα έχουν υποβληθεί σε ορολογική δοκιμή όσον αφορά τη μεταδοτική περιπνευμονία των βοοειδών και δεν έχουν εμφανίσει ενδείξεις ασθένειας επί 30 ημέρες πριν από την ημερομηνία φόρτωσης.

Άρθρο 3

Το υγειονονομικό πιστοποιητικό που προβλέπεται στην οδηγία 64/432/ΕΟΚ και το οποίο συνοδεύει τα βοοειδή που προορίζονται για αναπαραγωγή ή κρεατοπαραγωγή, και αποστέλλονται από την Ισπανία, πρέπει να συμπληρώνεται από την ακόλουθη ένδειξη:

«Ζωντανά βοοειδή που πληρούν τις προϋποθέσεις της απόφασης της Επιτροπής 90/200/ΕΟΚ σχετικά με τη μεταδοτική περιπνευμονία των βοοειδών».

Άρθρο 4

Τα κράτη μέλη τροποποιούν τα μέτρα που εφαρμόζουν κατά τις συναλλαγές προκειμένου να συμφωνούν με την παρούσα απόφαση σε προθεσμία τριών ημερών από την κοινοποίησή της. Πληροφορούν αμέσως σχετικά την Επιτροπή.

Άρθρο 5

Η παρούσα απόφαση απευθύνεται στα κράτη μέλη.

Βρυξέλλες, 18 Απριλίου 1990.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. 121 της 29. 7. 1964, σ. 1977/64.

(2) ΕΕ αριθ. L 395 της 30. 12. 1989, σ. 13.

ΠΑΡΑΡΤΗΜΑ

Επαρχία της Segovia

Ο δήμος της Escalona del Prado, και οι προς αυτόν όμοροι δήμοι.

Επαρχία της Μαδρίτης

Ο δήμος της Guadalix de la Sierra, και οι προς αυτόν όμοροι δήμοι.